লাতিন আমেরিকায় পথশিশু

**লাতিন আমেরিকার** উন্নয়নশীল দেশগুলির রাস্তায় বাস অথবা কাজ করা বহু পথশিশু চরম দারিদ্র্যের শিকার। এদের অধিকাংশেরই তাদের পরিবারের সাথে সম্পর্ক থাকেলও প্রায় সকল পথশিশু দিনের একটি উল্লেখযোগ্য পরিমাণ সময় অর্থোপার্জনের উদ্দেশ্যে রাস্তায় কাজ করে কাটায়। লাতিন আমেরিকায় পথশিশুদের সংখ্যা বৃদ্ধির সাথে সাথে পথশিশুদের পক্ষে জনমতের অবনতি ঘটেছে, যার ফলে তারা অপরিচিত এবং সরকারি কর্মকর্তাদের দ্বারা নিপীড়ন এবং সহিংসতার ঝুঁকিতে পতিত হয়েছে। অনেক বেসরকারি সংস্থা পথশিশুদের ক্রমবর্ধমান সংখ্যা সমস্যার মোকাবিলা করতে পুনর্বাসন ও তৃণমূল কার্যক্রম শুরু করেছে।

## সংজ্ঞা
লাতিন আমেরিকার পথশিশুদের সাধারণত দুটি শ্রেণিতে ভাগ করা চলে: গৃহ-ভিত্তিক এবং পথ-ভিত্তিক। "পথে কাজ করা" শিশুরা গৃহ-ভিত্তিক; তারা দিনের বেলা রাস্তায় কাজ করে কিন্তু তাদের ঘর এবং পরিবার আছে। তারা রাতে কাজ শেষে বাড়িতে ফিরে আসে। "পথে বাস করা" শিশুরা পথ-ভিত্তিক; তারা তাদের পুরোটা সময় রাস্তায় কাটায় এবং তাদের গৃহ বা পরিবারের সাথে কোনো সম্পর্ক নেই। লাতিন আমেরিকায় পথশিশু একটি দৈনন্দিন ও সাধারণ বিষয়। তারা বৃত্তিতে ফেরিওয়ালা, পথকর্মী, পথপরিবেশক, পাশাপাশি ভিক্ষুক এবং চোর। যদিও পথশিশুরা মাঝেমধ্যে যৌনবৃত্তিতে লিপ্ত হতে পারে, শিশু যৌনকর্মী এবং মানব পাচারের শিকার শিশুদের সাধারণত পথশিশু হিসাবে বিবেচনা করা হয় না। লাতিন আমেরিকায় পথশিশুর সংখ্যা সম্পর্কে স্পষ্ট ঐক্যমত্য নেই, যার প্রধান কারণ হলো পথশিশুদের সনাক্ত করা এবং সংজ্ঞায়িত করার জটিলতা। কিছু গবেষণায় দাবি করা হয়েছে যে লাতিন আমেরিকার ৪৫% শিশু পথশিশু, যাদের মধ্যে ৭৫-৯০% হচ্ছে গৃহ-ভিত্তিক। লাতিন আমেরিকায় পথশিশুদের সংখ্যা আনুমানিক ৮০ লক্ষ থেকে ৪০-৫০ কোটি পর্যন্ত হতে পারে।

## সাধারণ বৈশিষ্ট্য
এই শিশুদের মধ্যে সাধারণত ১০ থেকে ১৫ বছর বয়সী আদিবাসী ছেলেরাই বেশি থাকে। যেহেতু মেয়েরা সাধারণত গৃহস্থালির কাজে সহায়তা করে, তাই তাদের রাস্তায় কাজ করার সম্ভাবনা কম থাকে। বেশিরভাগ পথশিশু উল্লেখযোগ্য পারিবারিক সমর্থন এবং খুব কম বা কোনা প্রাতিষ্ঠানিক শিক্ষা ছাড়াই বেড়ে ওঠে।

প্রায় সব পথশিশুই কাজ করে। কেউ কেউ আত্মকর্মসংস্থানও তৈরি করে: তারা গাড়ি পরিষ্কার করা, গাড়ি পাহারা দেওয়া, ভ্রমণ পথপ্রদর্শক এবং জুতা পালিশ করার মতো পরিষেবা প্রদান করে থাকে। কিছু শিশু বাজারের দোকানীদের দ্বারা ফল, মিষ্টি এবং সংবাদপত্রের মতো পণ্য বিক্রি করার কাজে নিযুক্ত হয়। বাকিরা বিক্রি, ব্যবহার বা খাওয়ার উদ্দেশ্যে জিনিসপত্র ও খাবারদাবার কুড়িয়ে বেড়ায়। বেশিরভাগ মেয়ে পথশিশু এবং কিছু গৃহ-ভিত্তিক ছেলে পথশিশু তাদের বাবা-মা বা ভাইবোনদের সাথে রাস্তায় খাবার এবং মিষ্টি বিক্রি করে। পথ-ভিত্তিক পথশিশুদের দোকানচুরি, চুরি এবং মাদক বিক্রির মতো অবৈধ কার্যকলাপে জড়িত হওয়ার সম্ভাবনা বেশি। গৃহ-ভিত্তিক পথশিশুরা দিনের বেলায় স্কুলে গিয়ে বিকেল ও সন্ধ্যায় রাস্তায় কাজ করতে পারে, অথবা তারা স্কুলে না গিয়ে দিনের বেশিরভাগ সময় রাস্তায় বা গৃহস্থালির কাজে সাহায্য করে কাটাতে পারে। গৃহ-ভিত্তিক শিশুদের তুলনায় পথ-ভিত্তিক শিশুদের স্কুলে যাওয়ার সম্ভাবনা কম।

## কারণ
পথশিশু জীবনের প্রধান কারণ দারিদ্র্য। লাতিন আমেরিকার প্রায় সকল পথশিশুই হয় নিজেদের ভরণপোষণের জন্য অথবা তাদের পরিবারের ভরণপোষণের জন্য রাস্তায় কাজ করে। মার্কিন যুক্তরাষ্ট্রে পথশিশুরা প্রায়ই অবহেলিত বা নিগৃহীত পরিবার থেকে আসলেও, লাতিন আমেরিকার পথশিশুরা সাধারণত এমন দরিদ্র পরিবার থেকে আসে যারা তাদের ভরণপোষণ করতে পারে না। তারা ঘরপালানো বা নিজেদের জীবন নিয়ে অসন্তুষ্ট নয়। বরং অর্থনৈতিক প্রয়োজনের কারণেই তারা রাস্তায় নামতে বাধ্য হয়।

### পথশিশু হওয়ার প্রক্রিয়া
গুরুতর অর্থনৈতিক সংকটে থাকা পরিবারগুলি যখন তাদের সন্তানদের রাস্তায় কাজ খুঁজতে পাঠায় তখন গৃহ-ভিত্তিক পথশিশুর আবির্ভাব হতে পারে। শিশুরা প্রথমে তাদের বাবা-মা বা বড় ভাইবোনদের সাথে তাদের পথকর্মে সামিল হতে পারে এবং পরবর্তীতে নিজেরাই আলাদাভাবে কাজ শুরু করতে পারে। শিশুরা রাস্তায় পথকর্ম ও অন্যান্য কর্মকাণ্ডে অধিক থেকে অধিকতর সময় ব্যয় করতে থাকলে, কালে তারা আরও আত্মনির্ভর হয়ে ওঠে এবং সেইসঙ্গে পরিবারের সাথে তাদের সম্পর্ক শিথিল হতে থাকে। এক পর্যায়ে তারা পরিবার থেকে সম্পূর্ণ বিচ্ছিন্ন হয়ে পড়তে পারে; যার ফলে তারা পথ-ভিত্তিক পথশিশুতে পরিণত হয়। অন্যান্য ক্ষেত্রে পথ-ভিত্তিক পথশিশুতে রূপান্তরের প্রক্রিয়াটি আরও আকস্মিক হয়: বাবা অথবা মায়ের মৃত্যুর মতো পারিবারিক সমস্যার কারণে কিছু শিশু রাস্তায় নামতে বাধ্য হয়, পরিবারের সাথে তারা সম্পূর্ণ যোগাযোগ হারিয়ে ফেলে। পথ-ভিত্তিক পথশিশু হিসাবে এই তরুণদের নিজেদের মৌলিক চাহিদা যেমন খাদ্য, জল, পোশাক এবং আশ্রয়ের ব্যবস্থা নিজেদেরই করতে হয়। এই পথশিশুদের অনেকেই আবার অভিপ্রয়াণী। তারা পরিবারের সাথে বা পরিবার ছাড়াই কাজের সন্ধানে গ্রাম থেকে শহরে পাড়ি জমায়। কিছু শিশু মার্কিন যুক্তরাষ্ট্রে পৌঁছানোর উদ্দেশ্যে বাড়ি ছাড়ে। কিন্তু শহরে পৌঁছানোর পর তারা দেখতে পায় যে তাদের সুযোগ কেবল রাস্তার কাজের মধ্যেই সীমাবদ্ধ। সাম্প্রতিক বছরগুলিতে হারিকেন মিচ এবং হাইতির ভূমিকম্পের মতো প্রাকৃতিক দুর্যোগের কারণে দরিদ্র পরিবারে জনসংখ্যা নাটকীয়ভাবে বৃদ্ধি পেয়েছে এবং এর ফলে অভিপ্রয়াণী পরিবার এবং শিশুদের সংখ্যাও বেড়েছে।

আর্থিক দুরবস্থার পাশাপাশি গবেষণায় দেখা গেছে যে পর্যাপ্ত আবাসনের অভাব, দারিদ্র্যপীড়িতদের জন্য অপর্যাপ্ত সরকারি সহায়তা, উচ্চ জন্মহার এবং গ্রাম থেকে শহরমুখী অভিপ্রয়াণের উচ্চ হারের কারণে পথশিশুর সংখ্যা বৃদ্ধি পায়। এটি বিশেষ করে হন্ডুরাসে ব্যাপকভাবে হয়ে থাকে, যেখানে দারিদ্র্য দরিদ্র পরিবারগুলিকে শহরে কাজ খুঁজতে বাধ্য করে। শহরে আসার পর, রাস্তায় বিপুল সংখ্যক কর্মজীবী পথশিশুর উপস্থিতির কারণে এই পরিবারগুলি তাদের শ্রম সম্পদ বৃদ্ধির জন্য আরও সন্তান নেওয়ার চাপ অনুভব করে। কিছু পর্যটক জানিয়েছেন যে হন্ডুরাসের রাজধানী তেগুসিগালপা পথশিশুতে উপচে পড়ছে। একইভাবে ব্রাজিলে শহরের পথশিশুরা সাধারণত পুরুষ হয়ে থাকে যারা মূলত গ্রামীণ এবং অর্থনৈতিকভাবে সুবিধাবঞ্চিত কৃষিভিত্তিক পরিবার থেকে আসে। লাতিন আমেরিকায় অনেক শিশুর পথশিশু জীবনের প্রধান কারণ দারিদ্র্য হলেও অঞ্চলভেদে আক্রম্যতার উপাদানের মধ্যে ভিন্নতা দেখা যেতে পারে। বলিভিয়ার লা পাজে ১২৪ জন পথ-ভিত্তিক শিশুর উপর চালানো এক জরিপে ঘর ছাড়ার পাঁচটি প্রধান কারণ উঠে এসেছে: ৪০% শারীরিক নির্যাতনের কথা বলেছে, ১৮% বলেছে বাবা-মায়ের মৃত্যুর কথা, ১৬% বলেছে পরিত্যক্ত হওয়া, ১৩% বলেছেন মানসিক নির্যাতন এবং ৭% বলেছে দারিদ্র্য। মেক্সিকোতে পরিচালিত গবেষণাতেও দেখা গেছে যে পিতামাতার অবহেলা, শারীরিক নির্যাতন এবং পরিত্যাগ শিশুদের আক্রম্যতা বৃদ্ধি করে। মেক্সিকোর শহুরে বস্তি বা কোলোনিয়াস মার্সিনালেসে বসবাসকারী শিশুদেরও পথশিশু হওয়ার ঝুঁকি থাকে কারণ সেখানে প্রায়ই অর্থনৈতিক স্থিতিশীলতা, শিক্ষার সুযোগ, জনসেবা এবং সামাজিক অবকাঠামোর অভাব থাকে।

## আক্রম্যতা
একবার শিশুরা রাস্তায় বাস করা পথশিশু বা রাস্তায় কাজ করা পথশিশু হয়ে উঠলে তাদের আক্রম্যতা বৃদ্ধি পায়। তাদের আবাসন, শিক্ষা, পিতামাতা বা প্রাপ্তবয়স্কদের সহায়তা এবং সুরক্ষার সুযোগ কমে যায়। মেক্সিকোর সিউদাদ হুয়ারেজে, যেখানে শিশু কল্যাণ কর্মসূচির তীব্র অভাব রয়েছে, পথশিশুদের কোনো রকম উচ্চাকাঙ্ক্ষা নেই বলে জানা যায়, কারণ সমাজের অবদানকারী সদস্য হিসাবে তাদের সম্প্রদায়ে পুনরায় প্রবেশের সুযোগ নেই। লাতিন আমেরিকার পথশিশুদের মাদক ও অ্যালকোহল সেবন, দূষিত পরিবেশে বসবাস, অন্যান্য পথশিশু ও পুলিশের সাথে সংঘর্ষ এবং অরক্ষিত যৌন মিলনের কারণে স্বাস্থ্য সম্পর্কিত সমস্যা হওয়ার সম্ভাবনা বেশি। পথশিশুরা বিশেষ করে যৌন শোষণ হতে আক্রম্য এবং প্রায়ই এর শিকার হয়। বেশিরভাগ পথশিশু জনাকীর্ণ, অস্বাস্থ্যকর এলাকায় সময় কাটানোর ফলে তাদের সংক্রমণ এবং রোগের ঝুঁকি বৃদ্ধি পায়। অনেকেই আবার বিপজ্জনক কর্মপরিবেশে কাজ করে যা তাদের উপর হামলা, ছিনতাই এবং যৌন হয়রানির সম্ভাবনা বাড়িয়ে দেয়। হন্ডুরাসে একটি গবেষণায় দেখা গেছে যে রাস্তার কাজ করা শিশুদের ৫৯% দিনে তিনবার, ৩৩% দুইবার এবং ৮% একবার খায়। রাস্তা বাস করা শিশুদের ক্ষেত্রে, ৬% দিনে তিনবার খায়। একই গবেষণায় দেখা গেছে যে পথশিশুদের মৃত্যুর প্রধান কারণগুলি স্বাস্থ্যসংক্রান্ত; শ্বাসযন্ত্রের সংক্রমণ, ত্বকের রোগ, শারীরিক আঘাত এবং দাঁতের সমস্যা হলো সবচেয়ে সাধারণ স্বাস্থ্যগত উদ্বেগ যা চিকিৎসা না হলে পথশিশুদের মৃত্যু ঘটায়। যদিও এই অবস্থা বা রোগগুলি নিরাময়যোগ্য, অনেক পথশিশুর চিকিৎসা সেবা পাওয়ার সুযোগ নেই।

## পথশিশুদের ঘিরে সমস্যা
### দল
অনেক পথশিশু শারীরিক আক্রমণ থেকে রক্ষা পেতে এবং মানসিক সমর্থন পাওয়ার উদ্দেশ্যে সমবয়সী সহায়তা দল (ব্রাজিলে যাকে তুর্মাস বলা হয়) গঠন করে। এসব দল সাধারণত পথ-ভিত্তিক শিশুদের সমন্বয়ে গঠিত হয়; বাবা-মায়ের তত্ত্বাবধান ছাড়া রাস্তায় কাজ করা গৃহ-ভিত্তিক শিশুদের ক্ষেত্রে এমন বন্ধু থাকতে পারে যারা তাদের সুরক্ষা প্রদান করে, কিন্তু তারা সাধারণত কোনও নির্দিষ্ট সমবয়সী সহায়তা দলের অংশ হয় না। যদিও এগুলো নিয়মানুগভাবে নির্দিষ্ট পদমর্যাদা বা নেতা থাকা কোনো "গ্যাং" নয়, এই দলগুলোতে প্রায়ই কঠোর নিয়ম, শাস্তি এবং সদস্য হওয়ার বিশেষ প্রক্রিয়া থাকে। ফলে সমবয়সী দলগুলি অনেক সময় সদস্যদের অবৈধ মাদক সেবন, মাদক ব্যবসা এবং চুরির কাজে প্ররোচিত করে।

সমবয়সী দলগুলি পথশিশুদের আত্মপরিচয়ের অনুভূতি প্রদান করে। যদিও সাধারণত দলগুলি প্রথমে শারীরিক সুরক্ষার জন্য গঠিত হয়, তবে তাদের সৌহার্দ্য এবং ভালোবাসা ভাগাভাগির গৌণ কাজটি অনেক সময় পথশিশুদের মানসিক স্বাস্থ্য এবং স্থিতিশীলতার জন্য সমানভাবে গুরুত্বপূর্ণ হয়ে ওঠে। এই সমবয়সী দলগুলি যৌনাচারের একটি ক্ষেত্র হিসেবেও কাজ করে; সমবয়সী দলের ভিতরে বন্ধুদের সাথে যৌন সম্পর্ক স্থাপন দলের সদস্যদের মধ্যে বন্ধনকে শক্তিশালী করে। তবে নিয়ম ভঙ্গকারীদের শাস্তি হিসেবেও যৌনতা এবং ধর্ষণ ব্যবহার করা হতে পারে। এই যৌন ক্রিয়াকলাপের বেশিরভাগই অরক্ষিত, যা পথশিশুদের মধ্যে এইচআইভির মতো যৌনবাহিত রোগের ঝুঁকি এবং বিস্তার বৃদ্ধি করে।

### মাদক
পথশিশুদের মধ্যে প্রচলিত কিছু মাদক হলো নিত্যব্যবহার্য শ্বাসের সঙ্গে টেনে নেওয়া পদার্থ (যেমন রঙ, আঠা), গাঁজা, কাশির সিরাপ, সাবস্টিটিউটেড অ্যাম্ফেটামিন, কোকেন এবং ভ্রমোৎপাদক চা। ব্রাজিল, কলম্বিয়া, বলিভিয়া, ভেনেজুয়েলা, ইকুয়েডর এবং পেরুতে কোকা পেস্ট পথশিশুদের মধ্যে বিক্রি এবং ব্যবহৃত হওয়া একটি জনপ্রিয় মাদক। যদিও কোকা পেস্ট কোকা পাতা থেকে তৈরি কোকেনের প্রাথমিক রূপ, গবেষণায় দেখা গেছে যে এটি আরও বেশি বিপজ্জনক, কারণ এতে কেরোসিন, সালফিউরিক অ্যাসিড এবং মিথানলের মতো প্রক্রিয়াজাতকরণে ব্যবহৃত বিষাক্ত রাসায়নিক থাকে, যা কোকেন থেকে অপসারণ করা হয়। আঠা আরেকটি বহুল ব্যবহৃত ও বিপজ্জনক মাদক। হন্ডুরাস এবং গুয়াতেমালায় শিশুরা টলুইন-ভিত্তিক আঠা রেজিস্টল শুঁকে নেশা করে। যদিও টলুইন কাঙ্ক্ষিত মাত্রার নেশা তৈরি করতে পারে, এটি মূলত একটি স্নায়ুবিষ। দীর্ঘকাল ধরে এর ব্যবহারের ফলে স্নায়ুর অপূরণীয় ক্ষতি, পেশির ক্ষয়, মস্তিষ্কের কার্যকারিতা হ্রাস, কিডনি ও লিভারের অকার্যকারিতা এবং দেখা ও শোনার ক্ষমতা কমে যেতে পারে। জনসাধারণের প্রতিবাদ এবং পরিবর্তনের চাপ সত্ত্বেও রেজিস্টল উৎপাদনকারী কোম্পানি এইচ.বি. ফুলার পথশিশুদের ধ্বংসাত্মক আচরণে তাদের কোনো ভূমিকার কথা অস্বীকার করেছে। তারা টলুইনের পরিবর্তে এখন সাইক্লোহেক্সিন ব্যবহার করছে; এটিও একটি স্নায়ুবিষ যা একই মাত্রার নেশা তৈরি করে এবং এর পার্শ্বপ্রতিক্রিয়াও একই রকম।

গৃহ-ভিত্তিক পথশিশুদের চেয়ে পথ-ভিত্তিক পথশিশুদের মাদক সেবনের প্রবণতা বেশি। অনেক পথ-ভিত্তিক পথশিশুই মাদকের উপর নির্ভরশীল হয়ে পড়ে। পথশিশুরা বিভিন্ন কারণে মাদক গ্রহণ করে: যেমন ক্ষুধা নিবারণ করতে; একাকীত্ব, ভয় এবং হতাশা মোকাবেলা করতে; ঠান্ডায় উষ্ণতা অনুভব করতে; এবং যৌনবৃত্তি এবং চুরির মতো পরিস্থিতির সাথে মানিয়ে নিতে। যদিও অনেক সমাজবিজ্ঞানী মানসিকভাবে স্থিতিশীল পথশিশুদের কথা উল্লেখ করেছেন, অন্যরা মনে করেন যে মাদক পথশিশুদের চিন্তাশক্তি এবং উপলব্ধির উপর বিরূপ প্রভাব ফেলতে পারে। এছাড়া মাদক তাদের সহিংসতা এবং যৌন প্রবণতাও বাড়িয়ে দিতে পারে।

### নিগ্রহ এবং গ্রেপ্তার
চুরি বা ভবঘুরেবৃত্তির কারণে অনেক পথশিশু কিশোর আদালতের সম্মুখীন বা কারাবাস ভোগ করেছে। কিছু পথশিশু ক্ষুধার জ্বালা বা একাকীত্ব নয় বরং পুলিশকে তাদের সবচেয়ে বড় ভয় বলে উল্লেখ করেছে। ব্রাজিলে ১৯৮৮ থেকে ১৯৯০ সালের মধ্যে পুলিশের হাতে ৪,৬১১ জন পথশিশু নিহত হয়েছে। গুয়াতেমালা এবং কলম্বিয়াতেও পুলিশের হাতে বিপুল সংখ্যক পথশিশু নিহত হওয়ার খবর পাওয়া গেছে। পথশিশুদের প্রতি বৈরিতা এবং সহিংসতার মূলে থাকতে পারে তাদের আদিবাসী পটভূমি—যা তাদের ত্বকের কালো রঙের দ্বারা নির্দেশিত হয়—অথবা কর্তৃপক্ষের প্রতি তাদের অবাধ্যতা। পথশিশুদের সাধারণত চোর, অপরাধী এবং সমাজের জন্য হুমকি হিসেবে দেখা হয়। শিশুশ্রম আইনের অধীনে বৈধ কাজও শিশুদের জন্য অবৈধ বলে গণ্য হয়; ফলে তারা মাদক বিক্রি, চুরি  বা অন্য কোনো অবৈধ কার্যকলাপে জড়িত না থাকলেও প্রায়ই পুলিশের হয়রানি ও কারাবরোধের শিকার হয়। শিশুরা লাতিন আমেরিকার রাস্তায় শতাব্দীকাল ধরে কাজ করে আসছে, অথচ তাদের সম্পর্কে জনসাধারণের নেতিবাচক ধারণা তৈরি হয়েছে অতি সাম্প্রতিক সময়ে। মানুষ এখন পথশিশুদের অপরাধী এবং স্কুল থেকে ঝরে পড়া শিশুদের সাথে একই কাতারে ফেলে; তাদের মানসিকভাবে অস্থিতিশীল, আবেগীয়ভাবে অপরিণত এবং সমাজে অবদান রাখতে অক্ষম ব্যক্তি হিসেবে বিবেচনা করা হয়।

পথশিশুরা একে অপরকেও ভয় পায়। কাজ বা সম্পত্তি রক্ষা করার জন্য তারা প্রায়ই ছুরি বা মুষ্টি ব্যবহার করে একে অপরের উপর হামলা চালায়। বয়সে বড় পথশিশুরা প্রায়ই ছোটদের মূল্যবান জিনিসপত্র ছিনিয়ে নেয়। ছোট মেয়েরা প্রায়ই বড় ছেলে এবং প্রাপ্তবয়স্ক উভয়ের দ্বারা শারীরিক নির্যাতন এবং যৌন হয়রানির শিকার হয়।

### মানসিক স্বাস্থ্য
পথশিশুদের মানসিক অবস্থা এবং স্বাস্থ্য একটি বিতর্কিত বিষয়। কিছু গবেষণায় দাবি করা হয়েছে যে পথশিশুদের ক্রমাগত শিকার হওয়া বা জড়িত থাকা বিভিন্ন বিষয়াবলী যেমন অপুষ্টি, মাদক সেবন, যৌন কার্যকলাপ, নির্যাতন এবং হয়রানির ফলে তাদের মানসিক ও আবেগিক স্বাস্থ্যের অবনতি ঘটে। গবেষণায় আরও দেখা গেছে যে পথশিশুরা প্রায়ই হীনমন্যতায় ভোগে এবং তাদের মধ্যে উদ্বেগ এবং বিষণ্ণতায় আক্রান্ত হওয়ার প্রবণতা বেশি। অন্যান্য গবেষণায় দেখা গেছে যে পথশিশুরা জনসাধারণের ধারণার চেয়ে এবং গণমাধ্যম তাদের যেভাবে চিত্রিত করে তার থেকে মানসিকভাবে অনেক বেশি স্থিতিশীল। বোগোতায় পরিচালিত একটি গবেষণায় দেখা গেছে যে পথশিশুরা যথেষ্ট স্বাধীনচেতা, সৃজনশীল এবং সমবয়সীদের কাছ থেকে ভালো সমর্থন পেয়ে থাকে। ব্রাজিলে জরিপ করা পথশিশুরা বলেছে যে তারা ভবিষ্যতের বিষয়ে আশাবাদী: তারা রাস্তা ছেড়ে স্বাভাবিক জীবনে ফিরতে চায় এবং ভবিষ্যতে উৎপাদনকারী, শিল্পী, শিক্ষক বা চালক হিসেবে পেশা গড়ার আকাঙ্ক্ষা রাখে। খুব কম শিশুই বলেছে যে তারা কাজ করতে চায় না। তবে পথশিশুদের মানসিক অবস্থার উপর করা অনেক গবেষণাই এখনো অমীমাংসিত। কারণ তাদের উপর মাদকের প্রভাব কতটা এবং বিভিন্ন পরিবেশে তাদের বিচিত্র অভিজ্ঞতার ধরণ কেমন সে সম্পর্কে সুনির্দিষ্ট তথ্যের অভাব রয়েছে।

## পথশিশু অধ্যয়নে অসুবিধা
লাতিন আমেরিকার পথশিশুদের উপর পর্যাপ্ত পরিমাণে নির্ভরযোগ্য গবেষণা রয়েছে যা সম্ভাব্য নীতিমালা এবং সমাধানের পথ নির্দেশ করে বলে কিছু গবেষক মনে করলেও, অনেকে দ্বিমত পোষণ করেন। লাতিন আমেরিকার পথশিশুদের অধ্যয়ন করা বেশ কঠিন, কারণ গবেষকদের এখানে এমন সব পদ্ধতিগত চ্যালেঞ্জের মুখোমুখি হতে হয় যা অন্য ক্ষেত্রে সচরাচর দেখা যায় না। উদাহরণস্বরূপ, কিছু শিশু তাদের জীবন ও পরিস্থিতি নিয়ে আলোচনা করতে ভয় পায়; আবার যারা কথা বলতে রাজি হয় তারা অনেক সময় তথ্যের নির্ভরযোগ্য উৎস হয় না—তারা প্রায়ই তাদের বয়স, কর্মকাণ্ড এবং পারিবারিক পরিচয় নিয়ে মিথ্যা বলে থাকে। পথশিশুদের সম্পর্কে নথিপত্র এবং সরকারি তথ্যের অভাব থাকায় এসব তথ্য যাচাই করাও কঠিন হয়ে পড়ে। পথশিশুদের সম্পর্কে নেতিবাচক (অধিকাংশ ক্ষেত্রেই) জনমত অনেক সময় গবেষকদের প্রভাবিত করে, যার ফলে তারা সমস্যাগুলো আগে ভালোভাবে বোঝার বদলে তাৎক্ষণিক সমাধানের দিকে বেশি মনোযোগ দেন। আবার বেসরকারী সংস্থার অর্থায়নে পরিচালিত কিছু গবেষণায়, তাদের সংস্থার সুনাম বৃদ্ধির জন্য সবচেয়ে সমস্যাগ্রস্ত এবং সংগ্রামরত পথশিশুদের কাছ থেকে তথ্য সংগ্রহ করার চেষ্টা করা হয়। পথশিশুরা যেহেতু একটি আক্রম্য গোষ্ঠী, তাই অনেক গবেষক তাদের প্রতি অতিমাত্রায় সহানুভূতিশীল এবং পক্ষপাতদুষ্ট হয়ে পড়েন। এর ফলে তারা বস্তুনিষ্ঠ গবেষণা প্রবন্ধ লিখতে ব্যর্থ হন, যা এই বিষয়ক গবেষণার গ্রহণযোগ্যতা কমিয়ে দেয়।

লাতিন আমেরিকার পথশিশুদের নিয়ে অনেক তথ্যই অপ্রকাশিত বা প্রাতিষ্ঠানিকভাবে প্রকাশিত নয়। ব্রাজিলে 'পথশিশু' শব্দটিও তুলনামূলকভাবে নতুন; মাত্র গত ২০ বছরে এটি দৈনন্দিন ভাষার অংশ হয়ে উঠেছে। লাতিন আমেরিকা বিষয়ে গবেষণায় আগ্রহী গবেষক মহলে সমন্বয়ের বেশ অভাব রয়েছে। লাতিন আমেরিকার পথশিশু সংক্রান্ত গবেষণা ও জ্ঞানভান্ডার সুসংগঠিত নয়, এবং তা পদ্ধতিগতভাবে পরিচালিত ও বিশ্লেষিত‌ও হয়নি। বিশেষ করে বিভিন্ন দেশেকে কেন্দ্র করে কাজ করা গবেষকরা একে অপরের থেকে স্বাধীনভাবে কাজ করেন, এবং সমস্যাগুলির উপর আলোচনা ও গভীরতর বোঝাপড়ার জন্য তাদের কাছে কার্যকর কোনো প্ল্যাটফর্মও নেই।

## সমাধান, নীতিমালা এবং কর্মসূচি
### প্রাতিষ্ঠানীভূতকরণ
অতীতে পথশিশুদের প্রাতিষ্ঠানীভূত করার মাধ্যমে তাদের "পুনঃশিক্ষিত" এবং "সংশোধন" করার প্রচেষ্টা চালানো হয়েছিল। ব্রাজিলে ১৯৮৫ সালে পাঁচ লাখেরও বেশি পথশিশুকে প্রাতিষ্ঠানীভূত করা হয়েছিল। তবে এই পদ্ধতিটি অকার্যকর এবং ব্যয়বহুল বলে প্রমাণিত হয়: এতে সমস্ত পথশিশুদের সাথে অপরাধীর মতো আচরণ করা হয়েছিল, যদিও বেশিরভাগই তা ছিল না, এবং পথশিশুদের যে প্রয়োজনীয় সহায়তা এবং যত্ন দরকার ছিল—যা তারা রাস্তায় থাকার সময় পায়নি, তা প্রদান করার পরিবর্তে "সংশোধনী শিক্ষার" উপর জোর দেওয়া হয়েছিল।

### পুনর্বাসন
স্থানীয় গির্জা এবং স্বেচ্ছাসেবক সংগঠনের মতো অন্যান্য সংস্থাগুলো পুনর্বাসনের মাধ্যমে এই সমস্যা সমাধানের চেষ্টা করেছে। এই পদ্ধতিটি প্রাতিষ্ঠানীভূতকরণের প্রায় বিপরীত: এতে শিশুদের যত্ন নেওয়া হয় এবং তাদের আশ্রয়, খাদ্য, শিক্ষা, পোশাক, চিকিৎসা সেবা এবং একটি নিরাপদ পরিবেশ প্রদান করা হয়। এটি শিশুদের মৌলিক চাহিদা পূরণ এবং বেঁচে থাকতে সফলভাবে সাহায্য করে ঠিকই, কিন্তু প্রায়ই শিশুদের বৈধ কর্মসংস্থান খুঁজতে বা রাস্তা থেকে স্বাভাবিক জীবনে ফিরতে কার্যকরভাবে অনুপ্রাণিত করতে পারে না। প্রাতিষ্ঠানীভূতকরণের মতো পুনর্বাসন প্রক্রিয়াও বেশ ব্যয়বহুল। তদুপরি বেশিরভাগ পুনর্বাসন কর্মসূচি দীর্ঘমেয়াদী অঙ্গীকার দাবি করে যা করতে অনেক পথশিশুই রাজি নয়।

### তৃণমূল কর্মসূচি
পথশিশুদের পুনর্বাসনের এই অতীত প্রচেষ্টাসমূহ থেকে শিক্ষা নিয়ে বর্তমানে বেশিরভাগ সংস্থা তৃণমূল পদ্ধতি গ্রহণ করেছে। পথশিশুদের জন্য সংস্থান বা তাদের প্রতি সমাজের ধারণার উপর গুরুত্ব দেওয়ার পরিবর্তে, তৃণমূল পদ্ধতি পথশিশুদের দারিদ্র্যের ফল হিসাবে দেখে এবং তাদের সমস্যা সমাধানের দক্ষতা শেখানোর মাধ্যমে এবং সম্প্রদায়ভিত্তিকভাবে তাদের সমস্যাগুলি সমাধান করে তাদের ক্ষমতায়নের জন্য কাজ করে। অনেক তৃণমূল কর্মসূচি পথশিক্ষক নিয়োগ করে, যারা পথশিশুদের নিজস্ব চারণভূমিতে (পার্ক, ফুটপাত, পার্কিং লট) গিয়ে তাদের দৈনন্দিন জীবনের প্রয়োজনীয় বিষয়ে শিক্ষা প্রদান করেন।

পথশিশুদের তাদের দৈনন্দিন সমস্যায় সাহায্য করার মাধ্যমে এই সংস্থাগুলি তাদের স্বাবলম্বী হয়ে উঠতে সাহায্য করে। উদাহরণস্বরূপ, লাতিন আমেরিকা জুড়ে পথশিক্ষকরা বাজারের দোকানীদের সাথে পথশিশুদের একটি ব্যবসায়িক সম্পর্ক তৈরি করতে সাহায্য করেছেন। অবাঞ্ছিত ফল ফেলে দিয়ে বা নষ্ট না করে বাজারের ব্যবসায়ীরা পথশিশুদের খেতে বা বিক্রি করার জন্য সামান্য ক্ষতিগ্রস্ত এবং অতিরিক্ত পাকা ফল দিয়ে দেন। প্যারাগুয়ের আসুনসিওনে তৃণমূল কর্মীরা লক্ষ্য করেন যে অনেক পথশিশু জলাধারের মধ্যে আগুন জ্বালানোর পর দম বন্ধ হয়ে সেখানে আটকে পড়ছিল। তৃণমূল সংস্থাগুলি পথশিশুদের নিরাপদে আগুন জ্বালানো ও ব্যবহার করার শিক্ষা দেয়, এবং বেঁচে থাকার লড়াইয়ে মারা যাওয়া পথশিশুদের পক্ষে সোচ্চার ভূমিকা পালন করে। কেউ কেউ তৃণমূল কর্মসূচির সমালোচনা করেন কারণ এটিও পুনর্বাসন কর্মসূচির মতোই পথশিশু সমস্যার সমাধান করতে পারেনি। তৃণমূল কর্মসূচির সমর্থকরা দাবি করেন যে তাদের এই কার্যক্রম এই আদর্শের উপর নির্মিত যে পথশিশুরা সামাজিক ত্রুটির একটি দুর্ভাগ্যজনক পরিণতি, তাই তাদের কার্যকরভাবে সহায়তা করার একমাত্র উপায় হলো ক্ষমতায়ন এবং বাস্তবমুখী সহায়তা প্রদান করা।

### প্রতিরোধ
তৃণমূল পদ্ধতির পরিপূরক হিসেবে ইউনিসেফের মতো অন্যান্য সংস্থাগুলি এই সমস্যার সমাধানে প্রতিরোধমূলক পদক্ষেপ গ্রহণ করে থাকে। তারা দরিদ্র পরিবারগুলোর ক্ষমতায়ন এবং কর্মসংস্থানের ব্যবস্থার জন্য কর্মসূচি গ্রহণ করে যাতে তাদের দারিদ্র্য বিমোচন করা যায় এবং শিশুদের রাস্তায় নেমে আসতে না হয়। এর পাশাপাশি তারা বেকারত্ব, গ্রাম থেকে শহরমুখী অভিপ্রয়াণ এবং আবাসন সংকটের মতো অন্তর্নিহিত সমস্যাগুলি সমাধানের লক্ষ্যে নীতিনির্ধারকদের সাথে কাজ করে। প্যারাগুয়েতে শিশুদের রাস্তা থেকে দূরে রাখার জন্য স্কুলের সময়সীমা এবং শিক্ষার মান বৃদ্ধির উদ্দ্যেগ নেওয়া হয়েছে। অন্যান্য উদ্যেগের মধ্যে রয়েছে অভিভাবকদের জন্য আরও কারিগরি প্রশিক্ষণ ব্যবস্থা, দরিদ্র পরিবারগুলির জন্য কল্যাণমূলক কর্মসূচি এবং সাশ্রয়ী দিবা শিশু যত্ন কেন্দ্রের সংখ্যা বৃদ্ধি করা। তবে অন্যান্য পদ্ধতির মতো এই প্রতিরোধমূলক ব্যবস্থাও বেশ ব্যয়বহুল। অধিকাংশ লাতিন আমেরিকান সরকার এতটাই ঋণগ্রস্ত যে তাদের পক্ষে কার্যকর জনকল্যাণমূলক বা শিক্ষামূলক কর্মসূচি পরিচালনা করা কঠিন হয়ে পড়ে।

## আরও দেখুন
* *[[গামিন (চলচ্চিত্র)|গামিন]]*, বোগোতার পথশিশুদের উপর নির্মিত ১৯৭৭ সালের একটি তথ্যচিত্র।

## টীকা

## তথ্যসূত্র

*স্ক্যানলন টি জে, টমকিন্স এ, লিঞ্চ এমএ, স্ক্যানলন এফ (১৯৯৮)। "স্ট্রিট চিলড্রেন ইন ল্যাটিন আমেরিকা," *বিএমজে*, ৩১৬ (১৫৯৬–১৬০০)।
*ওর্তিজ দে কারিসোসা, এস এবং পোয়ার্টনার, জে (১৯৯২)। "ল্যাটিন আমেরিকান স্ট্রিট চিলড্রেন: প্রোবলেম, প্রোগ্রামস অ্যান্ড ক্রিটিক," *ইন্টারন্যাশনাল সোশ্যাল ওয়ার্ক*, ৩৫ (৪০৫)।
*এনিউ, জে (১৯৮৬)। "চিলড্রেন অব দ্য স্ট্রিটস," *নিউ ইন্টারন্যাশনালিস্ট*, ১৬৪ (১০–১১)।
*রিজিনি, আই (১৯৯৬)। "স্ট্রিট চিলড্রেন: অ্যান এক্সক্লুডেড জেনারেশন ইন ল্যাটিন আমেরিকা," *চাইল্ডহুড: এ গ্লোবাল জার্নাল অব চাইল্ড রিসার্চ*, ৩ (২১৫–২৩৩)।
*রিজিনি আই এবং লাস্ক এম (১৯৯৫)। "চিলড্রেন ইন দ্য স্ট্রিটস: ল্যাটিন আমেরিকাস লস্ট জেনারেশন," *চিলড্রেন অ্যান্ড ইয়ুথ সার্ভিসেস রিভিউ*, ১৭ (৩৯১–৪০০)।
*আপটেকার, এল (১৯৯৪)। "স্ট্রিট চিলড্রেন ইন দ্য ডেভেলপিং ওয়ার্ল্ড: এ রিভিউ অব দেয়ার কন্ডিশন," *ক্রস-কালচারাল রিসার্চ*, ২৮ (১৯৫–২২৪)।
*ট্যাকন, পি (১৯৮২)। "কার্লিনঞোস: দ্য হার্ড গ্লস অব সিটি পলিশ," *ইউনিসেফ নিউজ*, ১১১ (৪–৬)।
*লাস্ক এম, পেরাল্টা এফ এবং ভেস্ট জি (১৯৮৯)। "স্ট্রিট চিলড্রেন অব জুয়ারেজ: এ ফিল্ড স্টাডি," *ইন্টারন্যাশনাল সোশ্যাল ওয়ার্ক*, ৩২ (২৮৯)।
*ক্যাম্পোস আর, et al. (১৯৯৪)। "সোশ্যাল নেটওয়ার্কস অ্যান্ড ডেইলি অ্যাক্টিভিটিজ অব স্ট্রিট ইয়ুথ ইন বেল ওরিজনচি, ব্রাজিল," *চাইল্ড ডেভেলপমেন্ট*, ৬৫ (৩১৯–৩৩০)।
*লালর, কে (১৯৯৯)। "স্ট্রিট চিলড্রেন: এ কম্পারেটিভ পার্সপেকটিভ," *চাইল্ড অ্যাবিউজ অ্যান্ড নেগলেক্ট*, ২৩ (৭৫৯–৭৭০)।
*রাফায়েলি, এম (১৯৯৯)। "হোমলেস অ্যান্ড ওয়ার্কিং স্ট্রিট ইয়ুথ ইন ল্যাটিন আমেরিকা: এ ডেভেলপমেন্টাল রিভিউ," *ইন্টারআমেরিকান জার্নাল অব সাইকোলজি*, ৩৩ (৭–২৮)।
*জি অলিভেইরা ডব্লিউ, বালজারম্যান এম, পেলেট এল (১৯৯২)। "স্ট্রিট চিলড্রেন ইন ব্রাজিল অ্যান্ড দেয়ার হেল্পার্স: কম্পারেটিভ ভিউস অন অ্যাসপিরেশনস অ্যান্ড দ্য ফিউচার," *ইন্টারন্যাশনাল সোশ্যাল ওয়ার্ক*, ৩৫ (১৬৩–১৭৬)।
*এনিউ, জে (১৯৯৪)। "প্যারেন্টলেস ফ্রেন্ডস: এ ক্রস-কালচারাল এক্সামিনেশন অব নেটওয়ার্কস অ্যামং স্ট্রিট চিলড্রেন অ্যান্ড স্ট্রিট ইয়ুথ," *সোশ্যাল নেটওয়ার্কস অ্যান্ড সোশ্যাল সাপোর্ট ইন চাইল্ডহুড অ্যান্ড অ্যাডোলেসেন্স*, ২৪ (৪০৯–৪১০)।
*রাইট, জেমস ডি (১৯৯৩)। "স্ট্রিট চিলড্রেন ইন নর্থ অ্যান্ড ল্যাটিন আমেরিকা: প্রিলিমিনারি ডাটা ফ্রম প্রোজেক্টোস আলটারনাটিভোস ইন তেগুসিগালপা অ্যান্ড সাম কম্প্যারিজন্স উইথ দ্য ইউ এস কেস," *স্টাডিজ ইন কম্পারেটিভ ইন্টারন্যাশনাল ডেভেলপমেন্ট*, ২৮ (৮১–৯২)।
*টাইলার এফ, টাইলার এস, এছেবেরি জে এবং জিয়া এম (১৯৯১)। "মেকিং ইট অন দ্য স্ট্রিটস অব বোগোতা: এ সাইকোসোশ্যাল স্টাডি অব স্ট্রিট ইয়ুথ," *জেনেটিক, সোশ্যাল, অ্যান্ড জেনারেল সাইকোলজি মনোগ্রাফস*, ১১৯ (৩৯৫–৪১৭)।
*কলিমোর, ইয়ভেট (২০০২)। "মাইগ্রান্ট স্ট্রিট চিলড্রেন অন দ্য রাইজ ইন সেন্ট্রাল আমেরিকা," *পপুলেশন রেফারেন্স ব্যুরো*।
*ভেলাস্কেস, মানুয়েল (২০১১)। "এইচ বি ফুলার অ্যান্ড দ্য স্ট্রিট চিলড্রেন অব সেন্ট্রাল আমেরিকা," *বিজনেস এথিক্স: কনসেপ্টস অ্যান্ড কেসেস*।
*ফার্গুসন, ক্রিস্টিন (২০০২)। "ইন্ট্রা-রিজিওনাল অ্যাসেসমেন্ট অব দ্য স্ট্রাকচারাল ইনফ্লুয়েন্সেস অব দ্য স্ট্রিট-চিলড্রেন ফেনোমেনন ইন ল্যাটিন আমেরিকা: দ্য কেস অব ব্রাজিল অ্যান্ড মেক্সিকো," *সোশ্যাল ডেভেলপমেন্ট ইস্যুজ*, ২৪ (২৩–৩২)।
*হুয়াং সি সি, বারেদা পি, মেন্ডোজা ভি, গুজম্যান এল এবং গিলবার্ট পি (২০০৪)। "এ কম্পারেটিভ অ্যানালিসিস অব অ্যাব্যান্ডন্ড স্ট্রিট চিলড্রেন অ্যান্ড ফর্মারলি অ্যাব্যান্ডন্ড স্ট্রিট চিলড্রেন ইন লা পাজ, বলিভিয়া," *আর্ক ডিজ চাইল্ড*, ৮৯ (৮২১–৮২৬)।
*গুস্তাফসন-রাইট ই এবং পাইনে এইচ (২০০২)। "জেন্ডার ডাইমেনশনস অব চাইল্ড লেবার অ্যান্ড স্ট্রিট চিলড্রেন ইন ব্রাজিল," *ওয়ার্ল্ড ব্যাংক পলিসি রিসার্চ ওয়ার্কিং পেপার নং ২৮৯৭*।

বিষয়শ্রেণী:লাতিন আমেরিকা
বিষয়শ্রেণী:পথশিশু
বিষয়শ্রেণী:দেশ অনুযায়ী গৃহহীনতা